b'\n_START_ARTICLE_\nEnryaku-ji\n_START_PARAGRAPH_\nEnryaku-ji (jap. \xe5\xbb\xb6\xe6\x9a\xa6\xe5\xaf\xba) on buddhalainen temppeli ja luostari Japanissa Kioton koillispuolella Hieivuoren huipulla. Sen perusti Saich\xc5\x8d vuonna 806 palattuaan Kiinasta ja tuotuaan samalla Tendai-lahkon Japaniin. Enryaku-jist\xc3\xa4 tuli Japanin buddhalaisuuden t\xc3\xa4rkeimpi\xc3\xa4 keskuksia, jolla oli huippukautenaan noin 3\xc2\xa0000 alatemppeli\xc3\xa4 ja tuhannen soturimunkin (jap. \xe5\x83\xa7\xe5\x85\xb5, s\xc5\x8dhei) armeija. Temppeli joutui konfliktiin Kioton hovin kanssa, ja sen munkit h\xc3\xa4vittiv\xc3\xa4t Kiotoa vuosisatojen ajan. Vuonna 1571 Oda Nobunaga, joka n\xc3\xa4ki temppelin vaikutusvallan esteen\xc3\xa4 Japanin yhdistymiselle, tuhosi suurimman osan kompleksista ja tappoi sen munkit. Nykyinen Enryaku-ji on vain pieni osa aikaisemmasta temppelist\xc3\xa4. Tendai toimi perusteena l\xc3\xa4hes kaikille t\xc3\xa4rkeille japanilaisille buddhalaisille lahkoille: zenin, nichirenin ja j\xc5\x8ddo-sh\xc5\xabn perustajat ovat aloittaneet uransa Enryaku-jiss\xc3\xa4. _NEWLINE_Enryaku-ji jakautuu kolmeen osaan: T\xc5\x8dt\xc5\x8d (it\xc3\xa4inen osa), Sait\xc5\x8d (l\xc3\xa4ntinen osa) ja Yokawa, joka sijaitsee nelj\xc3\xa4n kilometrin p\xc3\xa4\xc3\xa4ss\xc3\xa4 edellisist\xc3\xa4. T\xc5\x8dt\xc5\x8dssa on temppelin kaksi t\xc3\xa4rkeint\xc3\xa4 hallia, Konpon ch\xc5\xabd\xc5\x8d ja J\xc5\x8ddo-in. Konpon ch\xc5\xabd\xc5\x8d ("p\xc3\xa4\xc3\xa4-keskihalli") on Tendai-suuntauksen syd\xc3\xa4n; nykyinen rakennus on vuodelta 1642. J\xc5\x8ddo-in ("puhtaan maan halli") koostuu kolmesta temppelist\xc3\xa4, joissa on Saich\xc5\x8dn hauta, Saich\xc5\x8dn patsas ja Saich\xc5\x8dn kaivertamaksi v\xc3\xa4itetty Amida-buddhan patsas. L\xc3\xa4ntisess\xc3\xa4 osassa on vuorostaan kaksi symmetrist\xc3\xa4 hallia, J\xc5\x8dgy\xc5\x8dd\xc5\x8d ja Hokked\xc5\x8d, jotka ovat vuodelta 1595. Edellisess\xc3\xa4 ("jatkuvan k\xc3\xa4velyn halli") munkit kiert\xc3\xa4v\xc3\xa4t Amidan patsasta ja j\xc3\xa4lkimm\xc3\xa4isess\xc3\xa4 ("lootushalli") k\xc3\xa4vell\xc3\xa4\xc3\xa4n ja meditoidaan lootussutraa. L\xc3\xa4ntisen osan t\xc3\xa4rkein halli on Shakad\xc5\x8d, joka on omistettu Shakyamuni-buddhalle. Halli on Enryaku-jin vanhin rakennus, ja se on tuotu paikalle Toyotomi Hideyoshin k\xc3\xa4skyst\xc3\xa4 Mii-derasta, kilpailevasta Tendai-lahkon temppelist\xc3\xa4 Hiei-vuoren toiselta puolelta 1500-luvun lopulla._NEWLINE_Temppelille p\xc3\xa4\xc3\xa4see Kiotosta bussilla tai junan (Eizan-rautatie), funikulaarin ja k\xc3\xb6ysiradan yhdistelm\xc3\xa4ll\xc3\xa4. Enryaku-ji on otettu yhdess\xc3\xa4 Kioton muiden kulttuuriaarteiden kanssa UNESCOn maailmanperint\xc3\xb6luetteloon.'